*ТӘРБИЕНІҢ БАСТАУЫ ЫБЫРАЙ ШЫҒАРМАЛАРЫНДА*

**Абдикирова Динара Аманжоловна**

**қазақ тілі мен әдебиет мұғалімі,**

**«Тобыл қаласының мектеп-гимназиясы» КММ, Тобыл қаласы, Қостанай ауданы**

Қазақ елі тәуелсіз ел болғаннан бері көптеген өзгерістер болып жатыр. Білім мен ғылым саласының алдында жаңа талаптар пайда болды. Шәкірт тәрбиелеуде ұстаздарға қойылатын ең басты талап білім беру, тәрбиелеу, жеке тұлға қалыптастыру.

Өнегелі өмірі мен қазақ мәдениетінің тарихында, әдебиетінде айқын іздерін қалдырған ұлы ағартушы Ыбырай Алтынсариннің: «Маған жақсы мұғалім бәрінен де қымбат, өйткені мұғалім-мектептің жүрегі» деген ұлағатты сөздері еске түседі. [1]

Ыбырай Алтынсарин білім беру және тәрбие мәселесін жан-жақты қамтыған жаңаша оқыту мен тәрбиелеудің көшбасшысы. Ыбырай Алтынсариннің өмірлік мақсат-мұраты -білімге құштарлық, туған халқына пайдасын тигізу еді.

Ыбырай Алтынсарин – бар саналы ғұмырын туған халқын өнер-білімді, жаңа заманның өркениетті, мәдениетті елдерінің қатарына қосу жолына арнаған тұлға. Ол өзінің ағартушылық, педагогтік, ақын-жазушылық тарихи қызметі мен зор талантын, жан-жақты терең білімі мен қайрат-жігерін жас ұрпақты оқытып, тәрбиелеуге, қазақ жерінде жаңа үлгідегі мектептер ашып, оқушыларды өз кезінің озық ғылымымен қаруландыруға, кәсіп түрлеріне үйретуге арнаған.

Ыбырай Алтынсариннің педагогикалық қызметінде балаларды тәрбиелеу мен оқытудың алатын орны ерекше. Ол мектептердегі барлық оқыту және тәрбие үдерісіндегі басты қозғаушы күш ретіндегі мұғалімнің атқаратын рөліне үлкен мән берді. Мұғалімдер өздерінің шәкірттерін жақсы көруі керек және оқушылар мен олардың ата-аналары да оларды жақсы көруі тиіс деп санады. Оның пікірі бойынша, тек сонда ғана тәрбие мен білім берудің алдында тұрған мақсаттарға қол жеткізуге болады. Алтынсарин шәкірттердің адамгершілік тәрбиесіне үлкен мән берді. Ол шәкірттердің бойында адамгершілік, еңбекке адалдық, Отан сүйгіштік қасиеттерді қалыптастыруға күш салды. «Олар кейіннен парақор болып шықпас үшін, олардың адамгершілік сезімдерін оятуға барлық күш-жігерімді жұмсаудамын –деп адамгершілік тәрбиесіне баса көңіл бөлген.»[2] Бұл мәселе бүгінгі күннің де мектептерінің алдында тұрған мақсат.

Ыбырай Алтынсарин өз шығармаларында  адамның бойындағы ұлы қасиет - адамгершілік - рухани тәрбиенің маңыздылығын басты құндылық деп санады. Ыбырай әңгімелерінің құрылымы, мән-мағынасы, тәрбиелік мәні бала санасына ерекше әсер етіп, баланың қызығушылығын оятып, баланың бойына тереңінен тәрбие нәрін құйып, қоғамда адамгершілігі жоғары адамдар қалыптастырады.

Ыбырай Алтынсарин өзінің барлық оқулықтарында, әдістемелік еңбектерінде жас ұрпақты тәрбиелеудегі оқыту мен тәрбиелеу мәселелерін көтеріп, өзектілігін шешуге ұмтылады және қазақ халқына білім берудің рөлін және оның маңызын, оның әлеуметтік ортаны қайта жаңғыртудағы рөлін көрсетеді.

Ыбырай Алтынсаринді балалар әдебиетінің негізін салушы дейміз. Ол - тұңғыш рет балаларға арнап әңгіме жазған жазушы. Ыбырай шығармалары қысқа мазмұнды, балалардың түсінуіне жеңіл. Аз сөзге көп мағына сыйғызу, мақал-мәтел мен афоризмдерді орынды қолдану, әр әңгіменің тағылымдық мәніне ерекше көңіл аудару Ыбырай шығармаларының өзіндік ерекшеліктері болып саналады. Оларды түсініп оқыған адам ғана ұлы ұстаздың шебер тәрбиеші екеніне көзі жетеді.

Алтынсариннің өнер білімге шақыратын, табиғат туралы өлеңдері де бар, олар бастауыш сынып оқушыларына мазмұны жағынан түсінуге, жаттауға оңай. Сонымен қатар олардың ішіндегі тәрбие беретін терең мағыналы сөздері мен әңгіменің тағылымдық мәні ерекше. Оның шығармаларының қайсысы болмасын мазмұны жағынан да, түрі жағынан да

1

балалар әдебиетіне қойылатын талаптарға сай келеді. Ыбырайдың өзі жазған әңгімелері, аударма әңгімелері, мақал-мәтелдері де баршылық. Тәрбиелік мағынасы балаларды еңбексүйгіштікке, адалдыққа, мейірімділікке баулиды. Бүгінгі білім бағдарламасы да оқу материалдарының оқушының жас ерекшелігіне сай болуын талап етеді.

Ы.Алтынсарин жазба әдебиетке тән проза жанрының негізін қалаушы. Ыбырай әңгімелерінің басты ерекшелігі-жақсы мен жаманды салыстыра отырып әңгімелеу арқылы балалардың санасына ой салу, тәрбиелеу. Ыбырай әңгімелерінің негізгі тақырыбы-еңбекті сүю және қадірлеу. Осы тақырыптарды жазушы шағын әңгімелерде үгіт, өсиет түрінде берсе, кей шығармаларында халықтың қоғамдық санасын тәрбиелейтін реалистік суреттер арқылы бейнелейді. "Өрмекші, құмырсқа, қарлығаш" әңгімесінде Ыбырай ең кішкентай жәндіктердің өзі де тіршілік үшін үздіксіз еңбек етіп жүргендігін көрсетеді және оны балаларға үлгі етеді. Ы.Алтынсариннің «Екі жолдас», «Бір уыс мақта», «Қисық ағаш», «Таза бұлақ», «Шеше мен бала», «Ақымақ дос», «Тазша бала», «Қыпшақ Сейтқұл», «Киіз үй мен ағаш үй», «Талаптың пайдасы», «Бақша ағаштары», «Асыл шөп», «Байұлы», «Мейірімді бала», «Дүние қалай етсең табылады», «Жиренше шешен», «Бай мен жарлы баласы», «Әке мен бала», «Мақта қыз бен мысық» және т.б. әңгімелері баршылық.

Халықта «Ағаш түзу өсу үшін оған көшет кезінде көмектесуге болады, ал үлкен ағаш болғанда оны түзете алмайсың» деп бекер айтылмаған. Сондықтан баланың бойына жастайынан ізгілік, мейірімділік, қайырымдылық, яғни адамгершілік құнды қасиеттерді сіңіріп  тәрбиелеуде ұлттық құндылықтар мен рухани мұраның орны ерекше. Жаһандану кезеңінде адами қасиеттер жатқан Ыбырай әңгімелері аса қажет. Ағартушы қазақ халқын өмірге бейімделе білуге, сонымен қатар ақылды сараптауға, жақсылық пен жамандықты ажырата білуді әңгімелері арқылы айтты.

Ы.Алтынсариннің шығармалары өмірдің өзектілігін көрсететін тың туындылар. Ұлы ұстаз, ағартушының бүгінгі мектеп өмірімен үндестік табатын педагогикалық тұжырымдарын жалғастыруы, мұғалімдердің жан-жақты ізденіп, жұмыс істеуі үлкен нәтижеге қол жеткізетіні анық. Ыбырай шығармаларының бала тәрбиесінде алатын орыны ерекше екенін сан рет қайталап жазсақ та, айтсақ та, артық болмас. Мәселен, Алтынсариннің «Салақтық» атты әңгімесі жағымсыз әдеттің адамзат атаулысына зиянды екендігін анық көрсетеді. Салақтық -жаман әдеттердің бірі. Ыбырай еңбек сүймей, жалқау болып өскен адамдар қулық-сұмдықпен күн көруді көздейді, ал мұның өзі барып тұрған жексұрын қасиет екендігін, олай болса үлкендер балаларды кішкентайынан еңбекке баулу қажеттігін естерінен шығармауын ескертеді.[3] «Ұяда не көрсең, ұшқанда соны ілесің» дегендей, жас балалардың басында кездесетін түрлі жаман мінездерді отбасындағы тәрбиемен терең астастырады. Адамның үлкен тәлімі мықты тәрбиенің нәтижесі.

Алтынсариннің ата-ана тәрбиесі, ата-анаға деген сый құрмет жайлы шығармалары да баршылық.

«Бала, бала, бала деп,

Түнде шошып оянған.

Түн ұйқысын төрт бөліп,

Түнде бесік таянған- деген өлең шумақтарынан бала тәрбиелеуде ана еңбегінің зор екендігін, ана қадірін түсіне білу керектігін аңғаруға болады. Ыбырай Алтынсарин осы өлеңінде ананың балаға деген махаббатын, ананың қамқорлығын, ананың ерекше сезімін көрсете білген. Балаға ең бірінші берілетін тәрбие әрқашан ата-анасын, өзінің жақын достарын сыйлауға үйретуден басталады. Ата-анасын сыйламайтын бала айналасына да, қоғамға да дұрыс қызмет көрсете алмайды. Тәрбие мәселесі бүгінгі өмірде де өз маңызын жойған жоқ, тіпті күн тәртібіндегі өзекті мәселе екенін де білеміз. Ана мейіріне қанып, әке өсиетін тыңдап өскен бала ғана түбінде жылы жүректі азамат болары сөзсіз,олай болса, Ыбырай әңгімелерінде  жасынан отбасы тәрбиесін көрген бала үлкен азамат болғанда, өз мәнінде өмір сүруге бейім болады деген нақты тұжырымдар беріледі.

Ыбырай Алтынсарин қазақ халқының жаңа буынын тәрбиелеуге арнап, олардың

2

мәдениетті елдерден үлгі ала отырып, білімді де сапалы азамат болып жетілуіне үлес қосты.

Сол мақсатта қазақ жастарына арнап мектептер ашып, оқулықтар жазды. Өзінің төл өлеңдері мен көркем әңгімелеріне қоса, орыс әдебиетінен мәні өшпес ғажайып аудармалар жасады.

Қорыта айтқанда, ұлы ағартушы Ыбырай Алтынсариннің шығармашылығы жалпы адам өмірімен тығыз байланысты. Адамның адам болып қалыптасуына, өмірдегі ой-толғанысына ерекше мән бере отырып, мысалдар келтірген. Өз халқын оқуға, өнерге үндеуі надандыққа, зұлымдыққа қарсы шығуы, сол кездегі әлеуметтік теңсіздіктің бетін ашып, өмір шындығын көрсетуі, жастарды жақсылыққа, адамгершілікке тәрбиелеуі өмірдегі ең құнды еңбегі болып табылады. Сондықтан да Ыбырай Алтынсариннің шығармалары қазақ әдебиетіміздің төрінен орын алып, қазақ жастарының жан-жақты, білімді азамат болуына өз ықпалын тигізе бермек.

Ыбырай Алтынсарин бұл жолда сан алуан кедергілер мен қиындықтарды жеңе отырып, үлкен жетістіктерге қол жеткізді, сөйтіп, туған халқының мақтан тұтатын ардақтысына айналды. Біз және келешек ұрпақ әрдайым Ыбырай атамыздың өшпес мұрасын жадымызда сақтауымыз керек.

***Пайдаланған әдебиеттер:***

1. «Қазақ әдебиеті» газеті

2. Ыбырай Алтынсарин тағлымы. Құраст.: Жармұхамедов М. Алматы, 1991 ж.

3. «Қазақ тілі мен әдебиеті» журналы

3